Generálna prokuratúra
Slovenskej republiky

IV/1 Spr 582/24/1000

Zbierka služobných predpisov
generálneho prokurátora 
Slovenskej republiky
Por. č. 1/2025 

P O K Y N

generálneho prokurátora Slovenskej republiky 

z 28. apríla 2025

o zriadení špecializácie prokurátorov na trestnú činnosť mladistvých a maloletých, trestné činy proti ľudskej dôstojnosti, trestné činy spáchané na deťoch a domáce násilie

	Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento pokyn:

Článok 1
Špecializácia

(1)	Na okresných prokuratúrach, krajských prokuratúrach a Generálnej prokuratúre Slovenskej republiky (ďalej len „Generálna prokuratúra“) sa zriaďuje špecializácia prokurátorov na trestnú činnosť mladistvých a osôb, ktoré pre nedostatok veku nie sú trestne zodpovedné (ďalej len „maloletý“), trestné činy proti ľudskej dôstojnosti, trestné činy spáchané na deťoch a domáce násilie.
 
(2)	Špecializáciou sa rozumie hlavné zameranie činnosti prokurátora. Ak je to nevyhnutné v záujme plnenia úloh prokuratúry, možno mu prideľovať aj iné veci nepatriace do jeho špecializácie.

(3)	Okresný prokurátor, krajský prokurátor a generálny prokurátor Slovenskej republiky (ďalej len „generálny prokurátor“) písomným opatrením určia minimálne dvoch prokurátorov vo svojej pôsobnosti pre vykonávanie špecializácie na trestnú činnosť mladistvých a maloletých, trestné činy proti ľudskej dôstojnosti, trestné činy spáchané na deťoch a domáce násilie (ďalej len „prokurátor – špecialista“). Prihliadnu najmä na ich skúsenosti s výchovou mládeže a odborné znalosti v oblasti rodinno-právnej agendy, domáceho násilia, ochrany detí a iných obzvlášť zraniteľných obetí pred trestnými činmi.  

Článok 2
Rozsah špecializácie

Do špecializácie nepatria trestné činy, ktoré patria do inej špecializácie alebo ich agendu vybavujú poverení prokurátori podľa osobitného služobného predpisu.)

Článok 3
Dozor prokurátorov – špecialistov 

(1)	Prokurátor – špecialista vykonáva dozor nad dodržiavaním zákonnosti pred začatím trestného stíhania a v prípravnom konaní (ďalej len „dozor“) vo veciach trestných činov mladistvých a činov inak trestných maloletých.

(2)	Prokurátor – špecialista vykonáva dozor aj vo veciach trestných činov proti ľudskej dôstojnosti podľa druhej hlavy druhého dielu osobitnej časti
Trestného zákona, trestných činov proti rodine a mládeži podľa tretej hlavy osobitnej časti Trestného zákona, trestných činov marenia výkonu úradného rozhodnutia podľa § 349 Trestného zákona, trestných činov domáceho násilia) (ďalej len „domáce násilie“) a trestných činov spáchaných na dieťati) vrátane trestných činov súvisiacich s detskou pornografiou.)

(3)	Prokurátor – špecialista vykonáva dozor aj vo veciach, ktoré bezprostredne súvisia s trestnými činmi a činmi inak trestnými podľa odsekov 1 a 2.) 

(4)	Prokurátor – špecialista využíva svoje oprávnenia pri výkone dozoru, ako aj pri svojej rozhodovacej činnosti a návrhové oprávnenia podľa Trestného poriadku vo vzťahu k súdu vrátane konania pred súdom s dôrazom na osobitné ustanovenia o stíhaní mladistvých) a osobitné spôsoby konania proti mladistvým.)

(5)	Prokurátor – špecialista pri výkone dozoru vo veciach trestných činov
mladistvých a činov inak trestných maloletých aplikuje ustanovenia Trestného poriadku upravujúce procesné práva podozrivých a obvinených v súlade s právne záväzným aktom Európskej únie.)     

(6)	Prokurátor – špecialista aktívne a v súlade so zákonom navrhuje a uplatňuje sankcie, výchovné opatrenia a prostriedky vhodné na nápravu mladistvého s ohľadom na jeho osobnosť, rodinu a prostredie, z ktorého pochádza, jeho sociálne väzby a dosiahnutý stupeň rozumového a mravného vývoja, ako aj vzhľadom na povahu a závažnosť ním spáchaného činu. Dbá na to, aby sa už v počiatočnom štádiu prípravného konania náležite zistili a preverili skutočnosti, ktoré by mohli viesť k uloženiu ochrannej výchovy mladistvému súdom podľa § 102 až 104 Trestného zákona.

(7)	Prokurátor – špecialista pri výkone dozoru úzko spolupracuje s prokurátorom vykonávajúcim pôsobnosť prokuratúry v netrestnej oblasti (ďalej len „prokurátor netrestného úseku“), ktorému bezodkladne postupuje všetky poznatky a podklady potrebné najmä na 
a)	uplatnenie postupu smerujúceho k uloženiu výchovného opatrenia mladistvému alebo maloletému súdom a orgánom sociálnoprávnej ochrany detí a sociálnej kurately,
b)	podanie návrhu na uloženie ochrannej výchovy maloletému súdom podľa § 105 Trestného zákona v spojení s ustanovením § 114 Civilného mimosporového poriadku, či využitie iných návrhových alebo vstupových oprávnení prokurátora v civilnom procese,
c)	vykonanie previerky zachovávania zákonnosti v zariadení na výkon rozhodnutia súdu, v ktorom sú umiestnené deti, pri podozrení, že sú v ňom páchané trestné činy,
d)	podanie protestu proti rozhodnutiu orgánu verejnej správy vydanému v priestupkovom konaní, ak v ňom prejednaný skutok vykazuje znaky trestného činu.

(8)	Ak prokurátor – špecialista pri výkone dozoru zistí poznatky o porušovaní práv dieťaťa alebo o nevhodnom správaní sa detí, rodičov alebo osoby, ktorá sa osobne stará o dieťa, postúpi ich bezodkladne prokurátorovi netrestného úseku. 

(9)	Prokurátor – špecialista pri výkone dozoru dôsledne dbá na dodržiavanie práv obetí trestných činov podľa osobitného predpisu,) a to najmä za účelom ich ochrany pred druhotnou viktimizáciou alebo opakovanou viktimizáciou. 

(10)	Prokurátor – špecialista od začiatku prípravného konania, najmä vo veciach domáceho násilia, s osobitnou citlivosťou posudzuje dôvody väzby; pri rozhodovaní o jej ďalšom trvaní v každom štádiu trestného konania vyhodnocuje doposiaľ vykonané dôkazy obzvlášť z hľadiska nebezpečnosti obvineného a rizík pokračovania v jeho násilnom konaní v prípade prepustenia na slobodu. 

(11)	Prokurátor – špecialista pri výkone dozoru dbá, aby sa výsluch svedka, ktorý je dieťaťom alebo inou obzvlášť zraniteľnou obeťou, vykonal za dodržania zákonných podmienok.) Prokurátor – špecialista sa na takomto výsluchu zúčastňuje, ak ide o výsluch svedka, ktorý je dieťaťom; to neplatí, ak to vzhľadom na okolnosti a povahu veci nie je vhodné. 

(12)	Prokurátor – špecialista pri výkone dozoru spolupracuje so subjektmi poskytujúcimi pomoc obetiam trestných činov,) príslušnými zložkami Policajného zboru, ostatnými orgánmi verejnej moci a inštitúciami a v prípade potreby ich činnosť koordinuje alebo im poskytuje potrebnú súčinnosť.

Článok 4
Iná činnosť prokurátorov – špecialistov

(1)	Prokurátor – špecialista vykonáva v rozsahu špecializácie primeranú metodicko-usmerňovaciu a preventívno-výchovnú činnosť a vedie o tejto činnosti evidenciu; plní aj ďalšie povinnosti vyplývajúce z iných služobných predpisov) 
alebo pokynov nadriadeného prokurátora.)

(2)	Prokurátor – špecialista na krajskej prokuratúre a Generálnej prokuratúre v rozsahu špecializácie vykonáva spravidla aj dohľad nad vykonávaním pôsobnosti prokurátorov – špecialistov na podriadených prokuratúrach a metodicky riadi a usmerňuje ich činnosť.

Článok 5
Vzdelávanie prokurátorov – špecialistov

(1)	Prokurátor – špecialista je povinný prehlbovať svoju odbornú kvalifikáciu aj v oblastiach súvisiacich s rozsahom jeho špecializácie a pravidelne sa zúčastňovať na systematickom odbornom vzdelávaní uskutočňovanom najmä prokuratúrou a Justičnou akadémiou Slovenskej republiky. Okresný prokurátor, krajský prokurátor a generálny prokurátor umožní prokurátorovi – špecialistovi vzdelávanie v rozsahu určenej špecializácie.  

(2)	Generálna prokuratúra za účelom metodicko-usmerňovacej činnosti, výmeny poznatkov, vykonania analýzy vybraných aplikačných problémov a prerokovania návrhov ich riešení uskutoční spravidla raz ročne pracovnú poradu prokurátorov – špecialistov v súlade so schváleným plánom odbornej prípravy a vzdelávania prokuratúry Slovenskej republiky na príslušný kalendárny rok.

Článok 6
Zoznamy prokurátorov – špecialistov

(1)	Krajské prokuratúry vedú zoznam prokurátorov – špecialistov za krajskú prokuratúru a za jednotlivé okresné prokuratúry vo svojom obvode pôsobnosti.   

(2)	Krajské prokuratúry predložia trestnému odboru Generálnej prokuratúry zoznam prokurátorov – špecialistov do 31. mája 2025 a oznámia každú zmenu prokurátora – špecialistu za krajskú prokuratúru a okresné prokuratúry v obvode ich pôsobnosti  najneskôr do 30 kalendárnych dní odo dňa, kedy zmena nastala.  

(3)	Zoznam prokurátorov – špecialistov vedie trestný odbor Generálnej prokuratúry, ktorý ho do 30. júna 2025 sprístupní na intranete Generálnej prokuratúry a zabezpečí jeho priebežnú aktualizáciu. 

(4)	Zoznamy prokurátorov - špecialistov podľa odsekov 1 a 3 obsahujú meno, priezvisko, akademický titul, označenie prokuratúry, na ktorej prokurátor - špecialista vykonáva funkciu prokurátora a jeho kontaktné údaje (telefónne číslo a služobnú adresu elektronickej pošty). 

(5)	Zoznam prokurátorov – špecialistov sa nezverejňuje a ani sa nesprístupňuje ako informácia podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

Článok 7
Spoločné ustanovenia

(1)	Vec patriacu do špecializácie možno prideliť prokurátorovi, ktorý nie je prokurátorom – špecialistom, ak prideleniu veci prokurátorovi – špecialistovi bráni vážna prekážka; takou prekážkou je najmä práceneschopnosť prokurátora 
– špecialistu alebo iná okolnosť, ktorá bráni, aby úkony dozoru vykonával prokurátor – špecialista. Podľa predchádzajúcej vety sa tiež postupuje, ak je nevyhnutné vykonať bezodkladné procesné úkony v rámci výkonu služobnej pohotovosti prokurátorom, ktorý nie je prokurátorom – špecialistom.

(2)	Prokurátor, ktorému je vec pridelená podľa odseku 1, postupuje podľa tohto pokynu. Ak pominú dôvody uvedené v odseku 1, vec sa pridelí prokurátorovi 
– špecialistovi.        

Článok 8
Zrušovacie ustanovenie

Zrušuje sa:
Pokyn generálneho prokurátora Slovenskej republiky por. č. 1/2013 z 18. januára 2013 o zriadení špecializácie prokurátorov na trestnú činnosť mladistvých a maloletých, trestné činy spáchané na deťoch a násilie v rodinách.    

Článok 9
Účinnosť

Tento pokyn nadobúda účinnosť 1. mája 2025. 

podpis
generálny prokurátor Slovenskej republiky
v z. JUDr. Jozef Kandera
prvý námestník
generálneho prokurátora Slovenskej republiky